钦定古今图书集成/方舆汇编/职方典/第1131卷 > 《汉川赠言赋》梁·萧纶
## 钦定古今图书集成/方舆汇编/职方典/第1131卷 > 《汉川赠言赋》梁·萧纶

张云麾问望之美，作牧南蕃，维舟江汉，留连饮饯，发
迈有期，会面无日，依依别袂，恨恨江干，古人赠别以
言，聊为赠言，赋曰：“昔人有感于知己，深情投分，如斯
巳矣，相知势利之朋，实君子之所鄙，静言神交之际，
亦难得而具美，岂直鲜其令终，曾自闻其善始，日逾
久而益敬，盖惟一人者尔，语同志而好合，谅今古之”
皆然。荀托御而自悦，徐因刍而请前。况英声与茂实，
乃绝后而光先。似临潭而对镜，若披雾而睹天。钦爱
顾之罔巳，良佩服之在旃。资淑美之上才，超群雄而
独峻。德既深于万顷，墙有高乎数仞。思若神而泉涌，
文如华而玉振。伊薄躯之固陋，谬摄官于夏汭。知美
锦之难裁，处棼丝而易结。幸中途而遘止，仰旌旗之
踟蹰。似德星之东迈，类祥云之西徂。亟留连于河渚，
或终宴于城隅。赏既延于宾友，懽亦洽于仆夫。嗟灰
琯之易逝，慨离袂之云促。惜日车之不驻，恨流影之
难续。观善诱而不倦，䬸好音而未足。伫浮云之可寄，
愿无比乎金玉。